जनता दल-यू के राष्ट्रीय अध्यक्ष शरद यादव ने सोमवार को दिल्ली में पत्रकारों से बातचीत के दौरान कहा कि भारतीय जनता पार्टी और जद-यू का गठबंधन केवल बिहार, झारखंड, राजस्थान और कर्नाटक में है, लेकिन गुजरात में दोनों पार्टियों में कोई चुनावी तालमेल नहीं होगा.शरद यादव ने कहा कि उनकी पार्टी ना केवल अपने बल पर गुजरात में चुनाव लड़ेगी बल्कि नीतीश कुमार समेत पार्टी के कई बड़े नेता प्रचार के लिए गुजरात का दौरा करेंगे.जनता दल-यू के महासचिव और गुजरात के प्रभारी केसी त्यागी ने कहा कि नीतीश कुमार के अलावा पार्टी अध्यक्ष शरद यादव भी प्रचार के लिए गुजरात का दौरा करेंगे.शरद यादव ने दावा किया की इस बार उनकी पार्टी का प्रदर्शन बेहतर होगा. शरद यादव ने ये साफ़ नहीं किया कि पार्टी कितनी सीटों पर चुनाव लड़ेगी लेकिन ऐसा अनुमान लगाया जा रहा है कि जनता दल-यू गुजरात में लगभग 100 सीटों पर चुनाव लड़ने की तैयारी कर रही है.इससे पहले भी जनता दल-यू गुजरात में भाजपा के ख़िलाफ़ चुनाव लड़ चुकी है.वर्ष 2007 के विधान सभा चुनाव में पार्टी ने कुल 33 सीटों पर अपने उम्मीदवार खड़े किए थे लेकिन उसे केवल एक सीट पर ही सफलता मिली थी.लेकिन पिछले कुछ वर्षों में नीतीश कुमार और नरेंद्र मोदी कई मुद्दों पर एक दूसरे से टकराते रहें हैं.2010 के बिहार विधान सभा चुनाव में नीतीश कुमार ने अपने सहयोगी भारतीय जनता पार्टी को इस बात के लिए मजबूर कर दिया था कि वो नरेंद्र मोदी को प्रचार के लिए बिहार नहीं बुलाएंगे.इसके अलावा कुछ साल पहले पटना में भाजपा की राष्ट्रीय कार्यकारिणी की बैठक के दौरान अख़बार में दिए गए एक विज्ञापन से नाराज़ नीतीश कुमार ने भाजपा नेताओं के सम्मान में दिया गया रात्रिभोज एक दम अंतिम समय पर रद्द कर दिया था.उसके बाद भी मोदी और नीतीश के बीच वाक्-युद्ध चलता रहा है.